Christian Friis Bach (V), 2025-02-20:
Tak for det.
Vi behandler beslutningsforslag B 56 med et ønske om at fremme opsætningen af solceller på offentlige og industrielle tage og stoppe helt for solcelleanlæg på åbne marker, og i overskriften indikerer det jo, at det er, fordi naturen skal beskyttes.
Ja, det er vigtigt at beskytte natur- og kulturlandskaber.
Vi skal sikre, at der er grundige miljøvurderinger, så naturen ikke bliver kompromitteret, og vi skal sørge for, at borgere og lokalsamfund ikke bliver generet unødigt, når vi opsætter solcelleanlæg, og der er gode eksempler på, at man gør det derude.
Jeg har besøgt Skovgaard Energy i Rammedige sydvest for Lemvig, der har lavet et rigtig godt samarbejde med Danmarks Naturfredningsforening om opsætningen af et stort solcelleanlæg, som i øvrigt skal drive et meget spændende anlæg, nemlig et af de første dynamiske ptx-ammoniakanlæg i Danmark.
De har altså samarbejdet med Danmarks Naturfredningsforening, og der har man gjort det sådan, at solcelleanlægget var med til at finansiere, at man fik oprenset en række lokale vandhuller.
Man lavede beplantning rundtom, man undgik hegnet rundtom, så rådyrerne netop kunne springe frit ud og ind i området, og man har brugt biodiversitetsblandinger indimellem solcellerne, som i øvrigt er konstrueret sådan, at de kan dreje efter solen, og det giver mere afstand imellem rækkerne, og det giver også mere sol imellem rækkerne, og det har skabt et godt projekt, hvor man har så godt, man kunne, har forsøgt at kombinere solceller og naturtiltag i et samarbejde med Danmarks Naturfredningsforenings lokalafdeling i Lemvig.
Der er kommuner, som rigtig dygtigt og grundigt planlægger etableringen af nye vedvarende energianlæg, altså både vindmøller og solceller.
Jeg har fulgt det oppe i Hjørring Kommune, hvor man har haft en meget grundig proces, hvor man har haft karakterer for naturen og lokalsamfundene, altså i hvor høj grad de energianlæg, der bliver etableret deroppe, gavner naturen og lokalsamfundene, og jeg har stor respekt for, at man forsøger at gå grundigt til værks og skabe lokal inddragelse og sikre, at der kommer gode lokale afkast af de her anlæg til de lokalsamfund, som bliver påvirket, og jeg siger ikke, at det har undgået problemer.
For jeg anerkender fuldt ud, at der er problemer, og jeg anerkender også, at der er lokale borgere og lokale samfund, som er kede af de store solcelleanlæg, der bliver etableret.
Men det er kommunernes ansvar, og der er kommuner, der går rigtig godt og grundigt til den planlægningsopgave derude, og som sørger for, at anlæggene bliver etableret de rigtige steder.
Men det her forslag er jo inde bag ved et forslag, som vil begrænse den grønne omstilling, som vil gøre udviklingen og udbygningen af den vedvarende energi langsommere, som vil skabe flere benspænd for energiforsyningen, som vil svække markedets muligheder for at levere effektive løsninger, og som også vil fjerne det kommunale ansvar for planlægningen.
Det vil betyde mindre grøn energi, færre investeringer, højere priser på el til danskerne og mindre lokalt selvstyre, og derfor kan vi ikke støtte det.
Men i Venstre er vi store tilhængere af at flytte så mange solceller som overhovedet muligt væk fra god landbrugsjord og over til tage på erhvervsbygninger og på kommunale bygninger, og det er vi i fuld gang med at sikre.
Der er taget en række initiativer – både ministeren og hr. Jesper Petersen har nævnt en række gode eksempler og initiativer, og dem vil ikke gentage her – og det går jo godt med udbygningen af solceller på tagene.
Fra 2023 til 2024 er det steget med 20 pct., men vi skal gøre endnu mere, og det har regeringen fuld fokus på.
Der kommer snart et lovforslag, som skal fjerne unødige regler, og som forhåbentlig også kan være med til at fremme leasingen af solceller.
Vi skal se på, om vi kan gøre yderligere ting – alle gode forslag fra forslagsstillerne modtages – der er jo meget, der skal tages højde for derude, f.eks. afstandskravene, selskabsdannelsen, og hvad vi kan gøre for at fremme solceller på ikke mindst de kommunale tage, og det skal vi kigge på, og det presser vi i Venstre også på for at vi sikrer.
For det efterspørger vores kommuner derude, og det efterspørger borgmestrene og byrådene, og der skal vi også gøre alt, hvad vi kan, for at understøtte, at der kommer flere solceller på de kommunale tage.
Løsningen er altså ikke at begrænse markedet og lave nye restriktioner her fra Christiansborg, men løsningen er at sørge for, at vi skaber de bedste incitamenter til, at virksomhederne og borgerene ude i kommunerne frit og sammen kan investere i gode løsninger for den vedvarende energi og løsninger, der giver mest værdi og til de laveste omkostninger, så vi kan sikre, at en effektiv grøn omstilling er drevet af markedet, og at den skaber lokale og gode resultater for borgerne.
Så på den baggrund kan Venstre ikke stemme for beslutningsforslaget, og jeg skal hilse fra hr. Henrik Frandsen fra Moderaterne og sige, at de heller ikke kan stemme for beslutningsforslaget.
Tak for ordet.